Times of Malta tirrapporta li d-Direttur Ġenerali tal-OLAF Giovanni Kessler qal li John Dalli kien wissieh biex ma jersaqx lejn Malta għax seta jiġi arrestat. Minn naħa tiegħu, Dalli ċaħad dawn l-allegazzjonijiet u qal li hu ried jikkonfronta lil Kessler f’Malta u għalhekk ma kienx ħa jgħidlu biex ma jersaqx l’hawn, Storja oħra li ġejja mill-qorti tgħid li s-sieħba ta’ Matthew Zahra talbet biex tingħata l-karkura tas-sieħeb tagħha li nstabet fil-post fejn inqatel. The Malta Independent tikkwota lil Giovanni Kessler li qal li Dalli wissieh li seta’ jiġi arrestat f’Malta. Rapport ieħor jgħid li l-Prim Ministru mistenni jħabbar xi ħaġa importanti waqt Business Breakfast dalgħodu. l-orizzont tiddedika l-ewwel faċċata tagħha lit-tislima li ngħatat lill-ewwel editur tal-istess ġurnal b’ritratt li fl-isfond jidher it-tebut tiegħu waqt il-funeral li sar fil-Marsa akkumpanjat bil-kliem Is-Sliem Anton. In-Nazzjon tirrapporta wkoll li l-OLAF ma rċivietx informazzjoni mitluba mill-Kummissarju tal-Pulizija filwaqt li tgħid ukoll li Dalli qal lil Kessler li seta’ jiġi arrestat jekk jiġi Malta. Stejjer oħra li jkomplu fil-paġni ta’ ġewwa jgħidu li lbieraħ il-Gvern ivvota kontra s-sitwazzjoni li żviluppat dwar investigazzjoni mill-Ombudsman dwar ilmenti mressqa minn Uffiċjali tal-Forzi Armati ta’ Malta kif ukoll tgħid li reġa’ kien hemm traġedja oħra fil-Mediterran waqt vjaġġ ta’ immigrant. Il-ġurnal the Business Weekly jgħid li Malta rreġistrat l-inqas rata ta’ qgħad mis-sħubija tagħha fl-Unjoni Ewropea. Tirrapporta dak li ħareġ mil-laqgħa tal-Kunsill Ewropew kif ukoll dak li qalet il-kamra tal-kummerċ li qalet li l-manifattura għandha bżonn tiżdied.